‘Hulle het in mý vasgehardloop,’ sê man ná ongeluk waarin meisie sterfDie twee meisies wat William Taute na bewering raakgery het (Foto: Herald Live) William Taute (27), die man van Port Elizabeth wat glo twee jong meisies omgery het terwyl hy vermoedelik onder die invloed van alkohol was, het Woensdag in die Port Elizabeth-landdroshof beweer dat albei meisies in die voertuig vasgehardloop het, in plaas daarvan dat hy hulle raakgery het. Taute staan tereg op aanklagte van strafbare manslag, poging tot moord, roekelose of nalatige bestuur, bestuur onder die invloed van alkohol en versuim om ná ŉ ongeluk stil te hou. Hy het Woensdag in die hof alle skuld ontken en gesê die voorval is niks meer nie as ŉ “tragiese voorval”, aangesien hy alle skuld ontken dat hy in die meisies vasgery het. Taute het in die hof aangevoer hy was nooit bewus daarvan dat die meisies in die voorval beseer is nie. “Soos ek die verkeerslig genader het, het ek ’n harde stampgeluid aan die linkerkant van my motor gehoor, maar ek het niks gesien nie. Ek was in daardie stadium nie bewus daarvan dat daar enige skade aan my voertuig was nie en ons het in die rigting van Summerstrand voortgery,” het hy gesê. Hy het ook gesê hy het nie gestop om te kyk wat die geluid was nie omdat die pad baie besig was, en omdat die stamp nie sy voertuig, ŉ Volkswagen Amarok-bakkie, van die pad af gestamp het nie. “Ek wil graag beklemtoon en [die hof] daarop wys dat ek nie in iemand vasgery het nie, maar dat die meisies in my voertuig vasgehardloop het. Daarom ontken ek dat nalatigheid die oorsaak van die dood van die jong vrou was, of dat ek skuldig is aan die beserings van die ander vrou. “Die voorval was niks meer as ŉ tragiese ongeluk nie. Ek sal die verwoestende gevolge van die voorval vir die res van my lewe saam met my dra,” het hy gesê. Taute het ook die akkuraatheid van die alkoholtoets bevraagteken en gesê sy prokureurs, die bekende Alwyn Griebenow en Terry Price, sal talle foute met dié toetse uitwys, waarvan die tydsaanduiding op die toets een is. Hy het beweer hy is ure ná die ongeluk getoets. Hy het verder wel aan die hof erken dat hy ŉ enkele drankie gedrink het, maar ontken dat sy oë rooi en hy dronk was. Hy het beweer ŉ vroulike polisiebeampte het hom geboelie om skuld te beken op die voorval toe hy na die polisiestasie geneem is. Taute het ook ontken dat hy die spoedbeperking oortree het, en gesê hy het teen 55 km/h gery. Die verhoor duur Dinsdag voort. Jaydene Lucas (16), een van die slagoffers, is ná die ongeluk in April verlede jaar na die Livingstone-hospitaal geneem waar sy dadelik op lewensondersteunende masjiene geplaas is. Dit is egter later afgeskakel en sy het gesterf. Haar vriendin, Lorren Abrahams (20), was in ŉ kritieke toestand ná die voorval. Die twee meisies was saam met hul vriende op pad na kadetopleiding van die Vloot toe hulle naby die Humewood-oorgang geloop het. Adv. Timothy van Rooyen, die staatsaanklaer, het voorheen gesê Taute het na bewering teen ŉ hoë spoed in die pad af gejaag en die meisies getref. Hy het glo ook deur ŉ rooi verkeerslig gery, versuim om by die ongelukstoneel stil te hou en stilstaande motors verbygesteek. Lees alle vorige berigte oor William Taute op Maroela Media.